Diari Oficial de la Generalitat Valenciana


Sumari del DOGV 3812, del 10-08-2000 (2000/6600)

Informació pública de la convocatòria per a la provisió d'una plaça de tècnic auxiliar de biblioteca.
-----------------------------------------------------------------------------------------------------

### Dades del document

Número de DOGV
:   3812

Data del DOGV
:   10-08-2000

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2000/6600


Data del document
:   12-07-2000

Organisme emissor
:   Ajuntament de Carlet

Tipus de document
:   Convocatòria

Descriptors 

:   * Carlet
    * concurs administratiu
    * administració local
    * professió de la informació

Informació pública de la convocatòria per a la provisió d'una plaça de tècnic auxiliar de biblioteca. [2000/F6600]
  
Pel Decret de l'Alcaldia de data 12 de juliol de 2000 s'aproven les bases per a la provisió en propietat d'una plaça de tècnic auxiliar de biblioteca, mitjançant un concurs oposició:
  
«Bases per a la provisió en propietat d'una plaça de tècnic auxiliar de biblioteca, vacant en la plantilla de personal funcionari d'aquest ajuntament, per mitjà d'un concurs oposició.
  
Primera. Objecte de la convocatòria
  
L'objecte de la present convocatòria és la provisió en propietat, pel procediment de concurs oposició, d'una plaça de tècnic auxiliar de biblioteca, amb grup C de titulació i nivell 17 de complement de destinació, amb pagues extraordinàries, triennis i restants emoluments establits per la legislació vigent, vacant en la plantilla de personal funcionari d'aquest ajuntament.
  
Segona. Normativa
  
La present convocatòria es regirà pel que es disposa en aquestes bases, i pel que s'estableix en la Llei 7/1985, de 2 d'abril; el Reial Decret Legislatiu 781/1986, de 18 d'abril, i la restant normativa de pertinent aplicació.
  
Tercera. Requisits dels aspirants
  
Per a ser admés a la realització de les proves selectives, els aspirants hauran de complir els següents requisits en el termini en què finalitze la presentació d'instàncies:
  
a) Ser espanyol o nacional dels estats membres de la Comunitat Europea o d'aquells estats en què els siga d'aplicació la lliure circulació de treballadors.
  
b) Estar en possessió del títol de Batxiller Superior o equivalent, o complides les condicions per a obtenir-lo en la data que finalitze el termini de presentació d'instàncies. L'equivalència haurà de ser reconeguda com a tal per l'administració competent en cada cas concret i degudament acreditada en tal sentit pels aspirants.
  
c) Tenir complits 18 anys d'edat i no excedir d'aquella en què falten menys de 10 anys per a la jubilació forçosa, ambdues edats referides a la data en què acabe el termini de presentació d'instàncies.
  
d) No haver sigut separat mitjançant expedient disciplinari del servei de l'estat, de les comunitats autònomes, de les entitats locals o de qualsevol altra institució juridicopública, ni trobar-se inhabilitat per a l'exercici de les funcions públiques.
  
Quarta. Presentació d'instàncies
  
1. Les instàncies per a sol·licitar prendre part en les proves selectives, en les quals els aspirants hauran de manifestar que compleixen tots els requisits que s'exigeixen en la base anterior, s'adreçaran a l'alcaldessa presidenta de la corporació i es presentaran al registre general d'aquest ajuntament o en la forma que determina l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, durant un termini de 20 dies hàbils, comptats a partir de la publicació de l'anunci en extracte d'aquesta convocatòria en el Butlletí Oficial de l'Estat.
  
2. Els drets d'examen, que es fixen en la quantitat de 3.000 pessetes, seran satisfets pels aspirants en presentar la instància i no podran ser retornats excepte en els casos de no-admissió a les proves per la falta de requisits que es mencionen en la base tercera.
  
A la sol·licitud s'haurà d'acompanyar obligatòriament:
  
1. Justificant d'haver pagat els drets d'examen.
  
2. Declaració expressa i formal que es compleixen tots els requisits de la convocatòria, referits sempre a la data d'expiració del termini de presentació de sol·licituds, que hauran d'acreditar posteriorment, en el cas que foren seleccionats.
  
En cas d'instàncies defectuoses, es requerirà l'interessat perquè esmene les deficiències, amb l'advertiment que si no ho fa abans de 10 dies quedarà exclòs de la llista d'aspirants.
  
S'entén com a instàncies defectuoses amb possibilitat d'esmena:
  
- L'impagament dels drets d'examen o la no-aportació del justificant d'ingrés.
  
- L'omissió de la firma.
  
- No presentar la declaració jurada indicada en l'apartat 2.
  
Cinquena. Llista d'aspirants
  
Una vegada finalitzat el termini de presentació d'instàncies, la presidència de la corporació aprovarà la llista provisional dels aspirants admesos i exclosos, que es farà pública en el Diari Oficial de la Generalitat Valenciana i al tauler d'anuncis de la corporació, i es convertirà en definitiva en cas que no es presenten reclamacions.
  
Sisena. Tribunal qualificador
  
El tribunal qualificador de l'oposició estarà constituït de la forma següent:
  
Presidenta: l'alcaldessa presidenta de la corporació o membre d'aquesta que delegue.
  
Secretari: el de la corporació o membre d'aquesta que delegue, que actuarà a més com a vocal.
  
Vocals:
  
- Un representant del professorat oficial designat per la Conselleria d'Administració Pública.
  
- Un representant de l'administració de la Generalitat Valenciana.
  
- Un representant del personal de la corporació, amb veu i vot.
  
Es podrà nomenar assessors del tribunal. El nomenament d'aquests haurà de fer-se públic juntament amb el del tribunal.
  
La designació dels membres del tribunal, aprovada per l'Alcaldia, inclourà la dels respectius suplents i es farà pública en el Diari Oficial de la Generalitat Valenciana i al tauler d'edictes de la corporació, amb una antelació mínima de 15 dies hàbils a la celebració de les proves selectives.
  
El tribunal no podrà constituir-se ni actuar sense l'assistència de més de la meitat dels seus membres titulars o suplents indistintament.
  
El tribunal que actue en aquestes proves selectives tindrà la categoria tercera de les recollides en el Reial Decret 236/1988, de 4 de març, segons la modificació efectuada per la Resolució de 22 de març de 1993.
  
Els components del tribunal hauran d'abstenir-se d'intervenir i els aspirants podran recusar-los quan concórrega en aquells alguna de les circumstàncies assenyalades en l'article 28 de la Llei 30/1992, modificada per la Llei 4/1999, de 13 de gener, i igualment els aspirants podran recusar aquests membres en els termes que indica l'article 29 del mateix text legal.
  
Setena. Exercicis de l'oposició
  
Primer exercici. De caràcter obligatori i eliminatori.
  
Consistirà a desenvolupar per escrit un tema elegit a l'atzar, dels compresos en el temari de matèries comunes, amb una durada màxima d'una hora.
  
La qualificació d'aquest exercici serà de 0 a 10 punts.
  
Segon exercici. Obligatori i eliminatori.
  
Consistirà a desenvolupar per escrit un tema elegit a l'atzar, dels compresos en el temari de matèries específiques de la convocatòria, amb una durada màxima de dues hores.
  
La qualificació d'aquest exercici serà de 0 a 10 punts.
  
Tercer exercici. Obligatori i eliminatori.
  
Consistirà en la realització d'un o diversos supòsits pràctics, relacionats amb les funcions pròpies del lloc de treball objecte de la convocatòria.
  
Aquest exercici serà qualificat de 0 a 10 punts.
  
Quart. Obligatori i no eliminatori.
  
Consistirà a traduir un text del castellà al valencià i viceversa, en un temps màxim a determinar pel tribunal amb anterioritat a la realització.
  
Serà qualificat de 0 a 5 punts.
  
Aquells aspirants que hagen sigut qualificats en alguna d'aquestes proves com a no aptes, perdran el dret a continuar el procediment selectiu, i quedaran definitivament eliminats.
  
Huitena. Concurs de mèrits
  
En tractar-se d'un concurs oposició, de conformitat amb el que s'estableix en l'article 11 del Decret 33/1999, juntament amb el resultat de l'últim exercici de la fase d'oposició, el tribunal exposarà al públic la relació d'aspirants que, per haver superat tots els exercicis eliminatoris, han de passar a la fase de concurs, i se'ls citarà perquè en el termini de 10 dies hàbils presenten la documentació acreditativa dels mèrits i l'experiència prevista en la convocatòria, així com es fixarà la data de celebració de l'entrevista personal, que ha de realitzar-se amb anterioritat a la valoració final dels mèrits.
  
Una vegada baremats els mèrits, el tribunal exposarà al públic la llista d'aspirants amb la puntuació obtinguda en la fase de concurs, així com la d'aprovats pel seu ordre de puntuació total, i se'ls concedirà un termini de 10 dies hàbils perquè formulen les reclamacions i esmenes que estimen pertinents en relació amb la baremació.
  
Resoltes les possibles al·legacions i reclamacions, el tribunal dictarà una resolució en què fixarà la relació definitiva d'aspirants aprovats pel seu ordre de puntuació, que sota cap circumstància podrà contenir un nombre superior al de places convocades, s'exposarà al públic i s'elevarà a l'autoritat competent perquè es publique en el Diari Oficial de la Generalitat Valenciana.
  
Barem de mèrits
  
a) Experiència professional
  
Anys de serveis prestats en les distintes administracions públiques. Es computaran a aquests efectes els serveis reconeguts a l'empara del que disposa la Llei 70/1978. Tot això de conformitat amb el que s'estableix en el Decret 33/1999.
  
Es valorarà a raó de 0,1 punt per mes de serveis prestats, fins a un màxim de 4 punts.
  
b) Possessió de titulacions acadèmiques, cursos de formació i coneixements del valencià
  
b.1. Titulacions i altres mèrits que s'estimen relacionats amb el lloc de treball: 1 punt.
  
b.2. Cursos
  
Es valorarà fins a un màxim d'1 punt els cursos que tinguen relació directa amb les funcions del lloc de treball exercit, si foren convocats o organitzats per la universitat, els instituts o les escoles oficials de formació de funcionaris o altres entitats, en aquest cas homologats per l'Institut Valencià d'Administració Pública, d'acord amb la següent escala:
  
a) De 100 o més hores: 0,75 punts.
  
b) De 75 o més hores: 0,50 punts.
  
c) De 50 o més hores: 0,40 punts.
  
d) De 25 o més hores: 0,20 punts.
  
e) De 15 o més hores: 0,10 punts.
  
b.3. Coneixement del valencià
  
Es valorarà fins un màxim d'1 punt sempre que s'acredite estar en possessió del certificat o homologació expedits per la Junta Qualificadora de Coneixements de Valencià, d'acord amb la següent escala:
  
- Coneixements de grau superior: 1,00 punt.
  
- Coneixements de grau mitjà: 0,75 punts.
  
- Coneixements de grau elemental: 0,50 punts.
  
- Coneixements de nivell oral: 0,25 punts.
  
c) Mèrits específics
  
El tribunal podrà concedir fins a un màxim d'1 punt per la concurrència de qualsevol circumstància no prevista en aquest barem, i es deixarà constància en l'expedient dels mèrits que es valoren i la puntuació que s'atorga.
  
d) Entrevista personal
  
Es comprovaran i valoraran fins a un màxim de 2 punts, els coneixements del lloc de treball, l'aptitud, l'eficàcia i l'experiència professional de l'aspirant, així com la seua capacitat d'iniciativa, productivitat i nivell de responsabilitat i totes les circumstàncies necessàries per al millor desenvolupament de les funcions.
  
Novena. Relació d'aprovats, proposta del tribunal i presentació de documents
  
1. Una vegada exposada la relació d'aprovats, l'aspirant que haja obtingut la major puntuació i per tant proposat pel tribunal, haurà d'aportar dins del termini de 20 dies hàbils, comptats a partir de la dita proposta, els següents documents acreditatius de les condicions per a prendre part en l'oposició, que s'exigeixen en la base tercera:
  
a) Certificació de naixement expedida pel Registre Civil o fotocòpia compulsada del document nacional d'identitat. Els no nascuts en territori espanyol hauran d'acreditar documentalment la nacionalitat espanyola.
  
b) Fotocòpia de la titulació exigida en la convocatòria, acompanyada de l'original per a la compulsa.
  
c) Certificat mèdic en què s'acredite no patir cap malaltia o defecte físic que impedisca el normal desenvolupament de les funcions.
  
d) Declaració jurada de no haver sigut separat mitjançant expedient disciplinari del servei de qualsevol de les administracions públiques, ni trobar-se inhabilitat per a l'exercici de funcions públiques.
  
e) Declaració de l'interessat de no estar exercint cap lloc o activitat en el sector públic delimitat per l'article primer de la Llei 53/1984, i indicar així mateix que no realitza cap activitat privada incompatible o subjecta a reconeixement d'incompatibilitat, fent referència igualment a si percep pensió de jubilació, retir o orfandat, per drets passius o per qualsevol règim de Seguretat Social públic i obligatori.
  
2. Si dins del termini indicat, excepte els casos de força major, l'opositor proposat no presenta la seua documentació o no compleix els requisits exigits, no podrà ser nomenat i quedarà anul·lada la seua actuació, sense perjudici de la responsabilitat en què haguera pogut incórrer per falsedat en la instància en què sol·licita prendre part en l'oposició.
  
Desena. Incidències
  
El tribunal quedarà facultat per a resoldre els dubtes que es presenten, i prendre els acords necessaris per al bon ordre de l'oposició, en tot allò que no es preveu en aquestes bases.
  
Onzena. Recursos
  
La convocatòria i les seues bases i tots els actes administratius que es deriven d'aquesta i de l'actuació del tribunal qualificador podran ser impugnats pels interessats en els casos i en la forma previstos en la Llei de Procediment Administratiu.
  
A) Primera part. Matèries comunes
  
Tema 1. La Constitució Espanyola de 1978. Estructura i principis fonamentals, drets i deures: la seua garantia i suspensió. Principis rectors de la política social i econòmica. El Tribunal Constitucional i la reforma de la Constitució. La Corona.
  
Tema 2. Les Corts Generals. Elaboració de les lleis. Els tractats internacionals, especial referència als tractats de la Comunitat Europea. Òrgans de control dependents de les Corts. El Govern i l'administració. Relacions entre el Govern i les Corts Generals. El poder judicial.
  
Tema 3. Organització territorial de l'estat. Principis generals. L'administració local: les comunitats autònomes. Distribució i competències.
  
Tema 4. L'Estatut d'Autonomia de la Comunitat Valenciana: aprovació i reforma. Estructura i principis fonamentals. L'administració de la Generalitat: principis generals i organització. Competències de la Generalitat Valenciana, especial referència al règim local.
  
Tema 5. El règim local espanyol: evolució històrica. L'organització municipal: principis fonamentals. Els òrgans bàsics: alcalde, tinents d'alcalde, ple i comissió de govern. Els òrgans complementaris. El reglament orgànic municipal.
  
Tema 6. Personal al servei de les entitats locals. Drets i deures dels funcionaris. Règim disciplinari. Responsabilitat civil i penal dels funcionaris.
  
Tema 7. El procediment administratiu: concepte. La Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Els recursos administratius: concepte i classes. La jurisdicció contenciosa administrativa.
  
Tema 9. Hisenda pública: principis constitucionals. Recursos: classes i elements. Gestió. Recaptació i inspecció dels tributs. Recursos de les administracions local, de l'estat i autonòmica. Òrgans de l'administració tributària de l'estat i de la Generalitat Valenciana.
  
Tema 10. La potestat reglamentària de les entitats locals: òrgans titulars. Bans. Reglaments i ordenances: classes, procediment, elaboració i aprovació. La publicació de les normes locals. Límits de la potestat reglamentària local.
  
B) Segona part. Matèries específiques
  
Tema 1. Concepte actual de biblioteconomia. Formació professional dels bibliotecaris.
  
Tema 2. Planificació dels serveis bibliotecaris.
  
Tema 3. Construcció, instal·lació i equipament de biblioteques. Normes de seguretat.
  
Tema 4. Selecció, adquisició i procés tècnic de llibres, materials especials i publicacions periòdiques. Problemes, criteris, fonts i mètodes.
  
Tema 5. Els catàlegs de les biblioteques. Anàlisi dels distints tipus.
  
Tema 6. Sistemes de classificació bibliogràfica. Classificacions sistemàtiques i alfabètiques. La classificació decimal universal.
  
Tema 7. El servei de préstec.
  
Tema 8. Materials especials a la biblioteca.
  
Tema 9. Gestió i administració de les biblioteques: programació, recursos financers i humans. Control i avaluació dels serveis.
  
Tema 10. Preservació i conservació dels materials bibliogràfics.
  
Tema 11. Automatització de la gestió i dels serveis bibliotecaris.
  
Tema 12. L'extensió bibliotecària. Serveis de lectura per a sectors específics de la població.
  
Tema 13. L'organització bibliotecària espanyola. Competències de les distintes administracions públiques.
  
Tema 14. Decrets de transferències. L'organització bibliotecària de la Comunitat Valenciana. La Llei d'Organització Bibliotecària.
  
Tema 15. Les biblioteques públiques municipals: concepte i finalitats.
  
Tema 16. Control bibliogràfic universal. Depòsit legal. ISBN. ISSN. Disponibilitat universal de publicacions.
  
Tema 17. Bibliografies generals i de matèries especialitzades.
  
Tema 18. Bibliografies nacionals.
  
Tema 19. Bibliografies de manuscrits, incunables i rars.
  
Tema 20. Bibliografies de publicacions periòdiques i oficials.
  
Tema 21. El llibre infantil. Obres de referència i bibliografies.
  
Tema 22. El llibre antic. Estructura material i aspectes bibliogràfics. Problemes de la seua descripció bibliogràfica. Principals repertoris per a la seua identificació.
  
Tema 23. Criteris d'avaluació de les obres de referència. La secció de referència.
  
Tema 24. La informació bibliogràfica. Orientació al lector. Formació d'usuaris.
  
Tema 25. Principals bibliografies valencianes.
  
Tema 26. El catàleg col·lectiu del patrimoni bibliogràfic valencià.
  
Tema 27. El llibre i les biblioteques en l'antiguitat. Del rotlle al còdex.
  
Tema 28. La invenció i difusió de la impremta. Els incunables.
  
Tema 29. El llibre i les biblioteques en el segle XVI i XVIII.
  
Tema 30. La impremta valenciana: segles XV-XVII.
  
Tema 31. El llibre i les biblioteques en el segle XVIII i XIX.
  
Tema 32. El llibre i les biblioteques en el segle XX.
  
Tema 33. El llibre valencià en el segle XX. La il·lustració del llibre. Panorama històric. La il·lustració del llibre valencià: de la miniatura al segle XX.
  
Tema 34. L'enquadernació. Panorama històric. Especial referència a l'enquadernació valenciana.»